Sodisfatt, li l-membri tal-korpi dixxiplinati qegħdin jagħrfu li dan il-Gvern għandu għal qalbu l-interess tagħhom u li qiegħed jaħdem bla heda biex ikompli jtejjeb il-kundizzjonijiet tax-xogħol tagħhom. Għaddiet ġimgħa minn meta ħabbarna li kull membru li jkorri waqt il-qadi ta' dmirijietu u ma jkunx tajjeb biex ikompli jaqdi dmiru se jingħata l-pensjoni sħiħa, daqslikieku għamel il-25 sena servizz, indipendentament kemm ikun fil-fatt serva. Ir-reazzjonijiet pożittivi kienu kontinwi. Miżura li ntlaqgħet b'ħeġġa u li r-reazzjonijiet għaliha jimlewni b'kuraġġ u enerġija biex inkompli naħdem għal aktar investiment f'din ir-riżorsa umana. Laqtuni l-kummenti ta' apprezzament għall-valur uman li qed nagħtu lill-pulizija, suldati, pumpiera u uffiċjali korrettivi. Oħrajn qaluli li din rawha bħala raġġ ta' dawl u sinjal ta' fiduċja lejn il-ħidma tagħhom. Uħud ikkummentaw b'emozzjoni fuq id-dritt il-ġdid li, jekk membru jitlef ħajtu waqt il-qadi ta' dmirijietu, is-sieħeb/sieħba, tfal jew dipendenti se jkunu qegħdin jibbenefikaw minn din il-pensjoni. Rimarka partikolari li ħallietni naħseb kienet tgħid li, sa ġimgħa ilu, din il-persuna ma kinitx taf x'se jiġri minn familtha jekk issofri diżabbiltà permanenti jew titlef ħajjtha waqt xogħolha u li issa rasha mistrieħa. Nittamaw li ma jkunx hawn ċirkustanzi simili, però aħna, bħala l-persuni responsabbli mit-tfassil tal-politika, huwa fid-dmir tagħna li naħsbu għal kull eventwalità. Fix-xhur li għaddew fassalna u wara biddilna diversi liġijiet u avvizi legali. Spiċċa allura ż-żmien li, jekk jiġri każ hekk, wieħed jieħu biss persentaġġ mill-pensjoni. Il-ħaddiema jixirqilhom l-aħjar trattament u hekk qegħdin nagħmlu bit-twettiq ta' miżuri differenti. Fil-fatt, tajjeb li niftakru li fil-programm elettorali kien ġie elenkat li din kienet se tkun ta' benefiċċju għall- pulizija u s-suldati biss. Ngħidha bla tlaqliq li għalija kull xogħol fl-erba' korpi rispettivi huwa trattat ugwali. Għalija x-xogħol tagħhom kollha huwa ta' siwi u jġorr miegħu ċertu diffikultajiet. Għaldaqstant, ridt ngħaddi messaġġ ċar favur it-tneħħija ta' anomaliji bejn il-korpi u kburi li, illum, il-madwar 4,500 membru tal-erba' forzi dixxiplinati qegħdin igawdu għall-ewwel darba minn dan id-dritt ġdid. Din ma kinitx l-unika darba li wrejna bir-riżultati li determinati li nżommu l-kelma li tajna fil-programm elettorali . Fis-sena li għaddiet il-ħaddiema tal-protezzjoni ċivili saru intitutali għal pensjoni tal-irtirar wara 25 sena servizz, kif ilu jigri għal żmien twil fil-korpi l-oħra. Forsi, issa li daħlet din il-miżura fis-seħħ, wieħed jistaqsi fuq l-implimentazzjoni ta' din il-miżura. Nista' ngħid li se jkun qed jitwaqqaf bord fi ħdan il-Ministeru skont kif inhu preskritt fil-liġijiet li biddilna, magħmul minn esperti fl-oqsma meħtieġa, u kull każ li jseħħ se jkun qed jitla' quddiemu għal deċiżjoni. Se nassiġuraw li ma jinħolqux burokraziji addizjonali f'dan il-proċess li għandu jkun wieħed simplifikat bid-deċiżjonijiet jittieħdu mingħajr dewmien żejjed. Nemmnu bil-fatti u mhux bil-paroli li t-titjib fil-kundizzjonijiet tal-ħaddiema jissarraf f'serħan il-moħħ tal-familji tagħom wkoll, u jkattar is-suċċess tal-forzi dixxiplinati li jissarraf f'servizz ta' kwalità ogħla liċ-ċittadini. Madankollu, mhux biħsiebna nieqfu hawn. Kull min isegwi fuq il-mezzi tax-xandir minn żmien għal ieħor jisma' b'inċidenti li fihom ikunu involuti membri tal-korpi dixxiplinati waqt li jkunu qed jaqdu d-doveri tagħhom. Kuntrarjament għal li kien isir qabel, mhux se nagħlqu għajnejna jew nippretendu li dawn l-inċidenti ma jeżistux. F'dan ir-rigward, il-Ministeru għall-Intern, hekk kif imwiegħed fil-programm elettorali, qiegħed jevalwa l-possibbiltà li l-membri jkollhom xi forma ta' assigurazzjoni. Diġà ħriġna sejħa ta' interess u bħalissa qed issir analiżi tal-proposti li daħlu wara din is-sejħa, filwaqt li qed niddiskutu xenarji differenti mal-Ministeru tal-Finanzi. Determinati biex inkomplu nagħtu s-sostenn tagħna lill- membri tal-Pulizija, Armata, Protezzjoni Ċivili u Faċilità Korrettiva ta' Kordin. Diġà għamilna passi 'l quddiem tant li l-effett pożittiv beda jinħass. Minbarra li ngħataw id-dritt ta' rappreżentanza fl-unjin tal-għażla tagħhom, mill-bidu ta' din is-sena l-allowance tas-suldati rduppjat u r-rata għolja ta' taxxa fuq l-extra duty tal-Pulizija naqset. Nixtieq insellem lill unjins kollha li jirrappreżentaw membri tal-forzi dixxiplinati għax-xogħol kbir u siewi li qed iwettqu u nħeġġiġhom biex ikomplu f'din il-ħidma. Konvinti li din il-ħidma se tkompli tissarraf f'lealtà akbar tal-membri tal-forzi dixxiplinati u dedikazzjoni sħiħa favur il-protezzjoni taċ-ċittadini Maltin u Għawdxin.